খুলনা, ১০ জুলাই : পুলিশের দায়ের  করা মামলায় জামিন পেয়েছেন খুলনা জেলা আইনজীবী সমিতির সাবেক ও বর্তমান সভাপতিসহ ১৮ আইনজীবী।    রোববার সকালে তারা মেট্রোপলিটন ম্যাজিস্ট্রেট স্বপন কুমার সরকারের আদালতে হাজির হয়ে জামিনের আবেদন করেন।    আদালত শুনানি শেষে ১০ হাজার টাকা মুচলেকায় তাদেরকে জামিন দেন।    খুলনা থানার এস আই পুষ্পেন দেবনাথ গত বৃহস্পতিবার রাতে ২০ জন আইনজীবীর নাম উল্লেখ করে অজ্ঞাত পরিচয় ৩০/৪০ জনের বিরুদ্ধে একটি মামলা করেন।    মামলায় অভিযুক্ত করা হয় জেলা আইনজীবী সমিতির সভাপতি মাসুদ হোসেন রনি, সাবেক সভাপতি  আব্দুল্লাহ হোসেন বাচ্চু, এস আর ফারুক, জিল্লুর রহমান, গোলাম মওলা, মাহফুজুর রহমান মফিজ, শেখ হাফিজুর রহমান, আবুল হোসেন হাওলাদার, লতিফুর রহমান লাবু, ইমাম হোসেন, মাসুদ, কবির হোসেন, লস্কর শাহ আলম, আনিস, রফিকুজ্জামান, অনুরাগ ব্যানার্জি, রেজাউল, রকিব, শহিদুল ইসলাম এবং নূরুল হাসান রুবাকে।    এদের মধ্যে জিল্লুর রহমানকে পুলিশ শনিবার রাতে নগরীর সাউথ সেন্ট্রাল রোড থেকে গ্রেফতার করে।    তবে রকিব নামে খুলনা বারে কোনো আইনজীবীর সন্ধান মেলেনি।    এজাহারে বাদি অভিযোগ করেন, গত ৬ জুলাই হরতাল  চলাকালে খুলনা জেলা জজ কোর্ট বার অ্যাসোসিয়েশনের সামনে হরতাল সফল করতে আইনজীবীরা লাঠি-সোটা, ইট-পাটকেল নিয়ে জঙ্গি মিছিল সহকারে মারমুখি ও আক্রমণাত্মাক ভঙ্গিতে অবস্থান করে। তাদের এ অবস্থানের ফলে জনসাধরণের চলাচলে বাধা সৃষ্টি হয়।    তারা এ সময়ে মারমুখি আচরণ করতে থাকে এবং যানবাহন ভাঙচুরের চেষ্টা করে।    খবর পেয়ে পুলিশ সেখানে গেলে তাদেরকে গালাগাল করে, ইট-পাটকেল ছুঁড়ে মারে, লাঠি দিয়ে আঘাত এবং কিল ঘুষি মেরে আহত করে।    জেলা আইনজীবী সমিতির সভাপতি অ্যাডভোকেট মাসুদ হোসেন রনি জানান, ৬ জুলাই হরতাল  চলাকালে পুলিশ প্রেস ক্লাবের সামনে থেকে অ্যাডভোকেট মশিউর রহমান নান্নুকে অন্যায়ভাবে গ্রেফতার করে।    এর প্রতিবাদে দুপুরে আইনজীবীরা আদালত এলাকায় শান্তিপূর্ণভাবে মৌণ মিছিল বের করে। মিছিলটি কোর্ট চত্ত্বর প্রদক্ষিণের সময় পুলিশ অতর্কিতে ঘটনাস্থলে পৌছে এবং এসি আলিমুজ্জামান, ওসি কামরুজ্জামান, এসআই পুষ্পেন দেবনাথ, ইন্সপেক্টর শাহজাহানের নেতৃত্বে বিনা কারণে আইনজীবীদের ওপর হামলা চালানো হয়।    বৃহস্পতিবার দুপুরে আইনজীবী সমিতির জরুরি সভায় দায়ি পুলিশ কর্মকর্তাদের বিরুদ্ধে দেওয়ানী ও ফৌজদারী মামলা করার  সিদ্ধান্ত নেয়া হয়।    এ খবর জানতে পেরে পুলিশ তড়িঘড়ি করে সন্ধ্যার পরে থানায় মামলা করলেও দুপুরে মামলা রেকর্ড হয়েছে বলে দেখানো হয়।    রোববার জামিনে আবেদন করা হলে আদালত জামিন মঞ্জুর করেন।    তিনি জানান, খুব শিগগিরই পুলিশের বিরুদ্ধে দেওয়ানী ও ফৌজদারী মামলা হবে।    বার্তা২৪ ডটনেট/ইএম